KIRJALLINEN KYSYMYS E-0922/01 esittäjä(t): Reinhold Messner (Verts/ALE) komissiolle. Lombardian vuorten katveessa kulkeva moottoritie.



Virallinen lehti nro 340 E , 04/12/2001 s. 0124 - 0126



KIRJALLINEN KYSYMYS E-0922/01 esittäjä(t): Reinhold Messner (Verts/ALE) komissiolle (28. maaliskuuta 2001) Aihe: Lombardian vuorten katveessa kulkeva moottoritie Italian hallitus on yleisessä liikennesuunnitelmassa ilmaissut aikovansa rakentaa Lombardian vuorten katveessa kulkevan moottoritien, Pedemontana Lombardan, joka yhdistäisi Varesen Comoon ja Bergamoon. Myös Lombardian alue aikoo osallistua tähän hankkeeseen, ja se on aloittanut 13. maaliskuuta 2000 allekirjoitetun sopimuspöytäkirjan myötä neuvotteluprosessin, jolla pyritään määrittelemään työn pääpiirteet ja reitti. Sekä Italian hallitus että Lombardian alue olettavat, että toimiluvan saaneen Pedemontana Lombarda SpA -yhtiön tulisi toteuttaa kyseinen tiehanke. Yhtiö onkin ollut neuvotteluprosessin kaikissa vaiheissa virallisesti mukana. Kyseistä moottoritietä koskeva toimilupa on kuitenkin myönnetty Pedemontana Lombarda SpA -yhtiölle ilman, että asiasta olisi järjestetty tarjouskilpailua. Italian valtion maanteistä vastaava virasto ANAS (Azienda nazionale autonoma delle strade) hyväksyi 29. toukokuuta 1990 kyseistä asiaa koskevan sopimuksen, joka vahvistettiin 31. elokuuta 1990 annetulla ministeriöiden välisellä asetuksella nro 1524, siis yli kuukauden kuluttua direktiivillä 89/440/ETY(1) säädetyn vaatimuksen automaattisen voimaan tulon määräajasta. Kyseinen vaatimus koskee periaatetta, jonka mukaan moottoriteiden toimilupien myöntäminen on järjestettävä yksityisen tarjouskilpailun kautta. - Vaikka sopimuksen voimaan tulosta on kulunut yli kymmenen vuotta, sopimuksen yhtäkään osaa ei kuitenkaan ole pantu täytäntöön(2). - Tällä hetkellä käsiteltävänä oleva reitti on muuttunut huomattavasti siitä, jotka on sisällytetty sopimukseen(3). Voisiko komissio ilmoittaa, 1. onko Pedemontana Lombarda SpA -yhtiölle myönnetty toimilupa yhteisön lainsäädännön vastainen; 2. olisiko tässä asiassa aiheellista käynnistää asetuksen 1524/90 ja muiden tällaisia toimilupia koskevien säädösten nojalla rikkomismenettely; 3. katsooko se, että tällaisen moottoriteiden toimilupia saaneita yhtiöitä suosivan politiikan tukeminen merkitsee Euroopan unionin sen ensisijaisen periaatteen rikkomista, jonka mukaan eri kuljetusmuotojen, maanteiden ja rautateiden, väliset osuudet pidetään tasapainossa? (1) EYVL L 210, 21.7.1989, s. 1. (2) Koska moottoritietä ei tähän mennessä ole rakennettu metriäkään, mahdollinen riita-asia toimiluvan haltijan kanssa voidaan arvioida vain tähän mennessä toteutettujen tutkimusten ja suunnitelmien mukaan (arviolta 10 miljardia Italian liiraa, jotka on saatu valtiolta avustuksena). Tällä hetkellä käytettävissä on noin 240 miljardia liiraa suunnittelua varten, joista 100 miljoonaa liiraa on myönnetty ANAS:lle vuoden 2000 budjettilain nojalla. Näiden varojen jakaminen johtaisi todennäköisesti välittömästi siihen, että riita-asian taloudellinen merkitys kasvaisi. (3) Toimivaltainen viranomainen, avvocatura generale dello Stato, on antanut lausunnon, jonka mukaan toimiluvan voidaan katsoa olevan laillinen, kunhan vain ei muuteta reitissä olevia kiintopistepaikannimiä - kuten Dalminea ja Gaggiolon solaa Varesen pohjoispuolella. Nyt käsiteltävänä olevassa ratkaisussa kuitenkin Gaggiolon solaan päästäisiin Varesen ohitustien haaran kautta, joka ei olisi yhteydessä varsinaiseen moottoritiehen vaan joka ohjattaisiin kulkemaan Malpensan lentokentän suuntaan, noin 40 kilometrin päähän solasta. Frederik Bolkesteinin komission puolesta antama vastaus (11. toukokuuta 2001) 1. Arvoisan parlamentin jäsenen kirjallisessa kysymyksessään antamien tietojen perusteella julkisia rakennusurakoita koskevien sopimusten tekomenettelyjen yhteensovittamisesta annetun direktiivin 71/305/ETY muuttamisesta 18 päivänä heinäkuuta 1989 annetun neuvoston direktiivin 89/440/ETY määräykset eivät näytä koskevan Pedemontana Lombarda S.p.A. -yhtiölle myönnettyä toimilupaa. Kyseinen direktiivi oli määrä panna täytäntöön 19. heinäkuuta 1990 mennessä. Yhteisöjen tuomioistuin on asiaa C-337/98 koskevassa tuomiossa 5. lokakuuta 2000 vahvistanut periaatteen, että mikäli hankintaviranomainen päättää valita sopimuspuolen ilman ennakkoilmoitusta tarjouskilpailusta, sovellettava oikeus on määritettävä sen ajankohdan mukaan, jolloin kyseinen päätös on tehty (tässä tapauksessa viimeistään 29. toukokuuta 1990). Jos kuitenkin sopimuksen olennaisia ehtoja on muutettu alkuperäisen sopimuksen teon jälkeen, voitaisiin soveltaa direktiiviä 89/440/ETY sekä julkisia rakennusurakoita koskevien sopimusten tekomenettelyjen yhteensovittamisesta 14 päivänä kesäkuuta 1993 annettua neuvoston direktiiviä 93/37/ETY(1). 2. Komissio aikoo joka tapauksessa pyytää Italian viranomaisilta lisätietoja, joiden avulla voidaan arvioida, onko arvoisan parlamentin jäsenen ilmoittama Pedemontana Lombarda S.p.A:lle myönnetty toimilupa yhteensopiva julkisia hankintoja koskevan yhteisön oikeuden kanssa. Jos näistä tiedoista ilmenee, että käytetyt menettelyt eivät ole yhteisön oikeuden mukaisia, komissio voisi aloittaa EY:n perustamissopimuksen 226 artiklassa (entinen 169 artikla) määrätyn rikkomisesta johtuvan menettelyn. 3. Vastauksena kysymykseen toimilupajärjestelmästä ja sen vaikutuksesta rautatie- ja maantieliikenteen väliseen tasapainoon komissio viittaa arvoisan parlamentin jäsenen kysymykseen E-0371/01 annettuun vastaukseen. Komissio pitää yleisesti parempana, että infrastruktuurien käyttäjät vastaavat niiden käyttökustannuksista, ja se tutkii toimenpiteitä, joilla voitaisiin lisätä rautatie- ja maantieliikenteen välistä tasapainoa yhteisössä. Näitä ovat erityisesti toimenpiteet, jotka liittyvät infrastruktuurien hinnoittelua ja rahoittamista koskeviin sääntöihin. (1) EYVL L 199, 9.8.1993.